Мы лічым, што гэта вялікая памылка ўлады ў дачыненнях з медыямі і грамадствам увогуле. Як бы ні перашкаджалі журналістам, як бы ні хавалі ад нас інфармацыю, мы знаходзім шляхі здабыць яе альтэрнатыўным чынам. Аднак пры гэтым часта пазбаўленыя магчымасці дадаць меркаванне прадстаўнікоў улады на тую ці іншую праблему, і гэта не можа не быць таксама праблемай улады, якой бы аўтарытарнай яна ні была. Для журналістаў жа абмежаванні ў доступе да інфармацыі — гэта моцны выклік, і пераадолець такія абмежаванні становіцца справай нашага прафесійнага гонару. Мы будзем дамагацца атрымліваць ад прадстаўнікоў улады дзяржаўны пункт гледжання на падзеі і праблемы, як бы яны ні хаваліся ад нас.